Camille Costa de Beauregard

Blahoslavený Camille Costa de Beauregard (* 17. február 1841, Chambéry, Sardínske kráľovstvo† 25. marec 1910, Chambéry) bol francúzskym kanonikom zo Chambéry. V roku 1868 založil sirotinec v Bocage, ktorý bol určený na vzdelávanie chudobných a opustených detí. Katolícka cirkev ho liturgicky uctieva 27. mája.

 Životopis 
Camille Costa de Beauregard sa narodil 17. februára 1841 v savojskom Chambéry v Sardínskom kráľovstve. Prišiel na svet do šľachtickej rodiny v kráľovstve Piemont-Sardínia. V mladosti bol šikanovaný. 

Ako 22-ročný sa rozhodol všetko zanechať, aby viedol radikálnejší kresťanský život a rozhodol sa stať kňazom. V septembri 1863 vstúpil do francúzskeho seminára v Ríme, kde bol 26. mája 1866 v Bazilike svätého Jána v Lateráne vysvätený za kňaza.

Camille odmietol vstúpiť do Akadémie cirkevných šľachticov, v rámci ktorej by mohol dosiahnuť cirkevnú kariéru, a v júni 1867 sa vrátil do Chambéry, kde sa stal vikárom katedrály. Tam pod patronátom savojského svätca Františka Saleského založil fond vzájomnej pomoci. Camille viedol chudobný a strohý život a úplne sa venoval apoštolátu.

V auguste 1867 zasiahla Chambéry a región cholera. Otec Costa organizoval charitatívnu pomoc. Keď videl množstvo sirôt a opustených detí, rozhodol sa niekoľko z nich prijať do svojho domova. Vďaka daru od grófa z Boigne a vlastnému dedičstvu založil v roku 1868 sirotinec v Bocage, ktorý mohol ubytovať až 150 detí. Keďže mal blízko k svätému Jánovi Boscovi, otec Costa zavádzal saleziánske princípy výchovy, ktoré budujú dôverný vzťah medzi vychovávateľom a mladými. Deti učil poľnohospodárstvu. Až do svojej smrti 25. marca 1910 vo veku 69 rokov sa venoval sirotám.

Po jeho smrti sa v novinách objavovali označenia ako „svätý z Chambéry“ alebo dokonca „otec sirôt“. Jeho pohrebu sa zúčastnilo niekoľko tisíc ľudí. Pochovali ho na cintoríne Paradis v Chambéry v roku 1910. Jeho pozostatky boli 19. apríla 1911 prevezené do Bocage počas slávnostného ceremoniálu, pričom sa na tejto udalosti zúčastnilo viac ako tisíc ľudí.

 Pokračovanie misie 
Po Costovej smrti pokračoval v jeho práci jeho synovec Ernest, ktorý ju v roku 1954 zveril saleziánom dona Bosca.<span class="need_ref" style="cursor:help;" title="Ce passage nécessite une référence."> Vznikla aj nadácia Fondation du Bocage, ktorá bola v roku 1981 uznaná za verejnoprospešnú. V roku 2025 sa starala o 150 mladých ľudí v detskom domove a viac ako 200 študentov na súkromnej poľnohospodárskej strednej škole.

 Uctievanie 
náhľad|Omša, počas ktorej bol De Beauregard vyhlásený za blahoslaveného, sa uskutočnila 17. mája 2025.
Po dlhom skúmaní života a cností Costu de Beauregard ho pápež Ján Pavol II. v roku 1991 vyhlásil za ctihodného. Prvá žiadosť o blahorečenie pri príležitosti stého výročia jeho úmrtia bola podaná už v roku 2010, ale Dikastérium pre kauzy svätých ju zamietlo. Cesta k blahorečeniu sa otvorila až 14. marca 2024, keď pápež František podpísal dekrét, ktorým uznal zázrak na príhovor otca Costu.

Uznaný zázrak, ktorý viedol k blahorečeniu tohto kňaza, sa spája s okom jedného dieťaťa. Jeho oko bolo v novembri 1910 (teda viac šesť mesiacov po smrti Camille Costa de Beauregard) postihnuté kvôli pichľavej časti lopúcha. Uzdravilo sa veľmi rýchlo a bez akéhokoľvek lekárskeho zásahu po tom, ako mu ošetrovateľka priložila vreckovku, ktorá patrila Costovi. Svedectvá sa zachovali v archívoch a umožnili blahorečenie. Oftalmológovia pri Dikastériu pre kauzy svätých vypracovali medzi rokmi 20152018 päť správ, v ktorých sa snažili o vysvetlenie tohto javu. Lekárska komisia 30. marca 2023 jednomyseľne skonštatovala, že toto uzdravenie nevedia vysvetliť.

Slávnostnú omšu, počas ktorej bol vyhlásený za blahoslaveného, celebroval 17. mája 2025 v katedrále v Chambéry apoštolský nuncius pre Francúzsko Celestine Migliore za prítomnosti 4 500 veriacich. Išlo o prvé blahorečenie počas pontifikátu Františkovho nástupcu Leva XIV. Tohto nového blahoslaveného dávaju za príklad „činného prístupu k utrpeniu“.

Liturgická spomienka na blahoslaveného Camilla Costu sa slávi 27. mája.

 Referencie 

 Pozri aj 
 Zoznam svätcov Katolíckej cirkvi

 Zdroj 

Kategória:Osobnosti zo Chambéry
Kategória:Blahorečení Levom XIV.
Kategória:Francúzski katolícki blahoslavení
Kategória:Katolícki svätci majúci sviatok 27. mája